Keskustalaiselle on tarjolla huippuvirka Kuntaliitossa. Varatoimitusjohtajalle maksetaan yli 15 000 euroa kuukaudessa.

Ex-valtiosihteeri Timo Reina (kesk) on etukäteisveikkauksissa vahvoilla Kuntaliiton varatoimitusjohtajaksi. VELI-JUKKA MUSTAJÄRVI/LAPIN KANSA

Kuntien etuja valvovassa Kuntaliitossa pomopaikat jaetaan poliittisin perustein. Elokuussa Kuntaliiton uudeksi toimitusjohtajaksi valittiin ex-ministeri Jari Koskinen (kok) ja varatoimitusjohtajaksi ex-kansanedustaja Hanna Tainio (sd).

Järjestön toinen varatoimitusjohtaja Timo Kietäväinen (kesk) on valittu kuntien ja valtion eläkkeitä hoitavan Kevan uudeksi toimitusjohtajaksi. Hakuaika hänen seuraajakseen päättyy tämän viikon perjantaina.

Kuntaliitto maksaa hyvin johtajilleen. Edellisten valintojen aikaan Kuntaliitosta kerrottiin, että varatoimitusjohtajan palkka on 15 300 euroa kuukaudessa.

Etukäteen vahvimpana ehdokkaana uudeksi varatoimitusjohtajaksi pidetään Hämeen maakuntajohtajaa Timo Reinaa (kesk). Valtakunnanpolitiikassa Reina vaikutti kunta- ja hallintoministeri Mari Kiviniemen (kesk) valtiosihteerinä 2007 – 2009.

Toimitusjohtajaksi valittu Koskinen myönsi valintansa jälkeen, että Kuntaliiton paikat on jyvitetty poliittisin perustein. Kokoomus sai toimitusjohtajan paikan, koska se oli vuoden 2012 kuntavaaleissa suurin puolue. SDP oli toiseksi suurin ja keskusta jäi kolmospaikalle.

Kevan toimitusjohtajan paikka näyttää olevan keskustalle jyvitetty. Kietäväistä edeltäneet toimitusjohtajat Jukka Männistö, Merja Ailus ja Markku Kauppinen olivat kaikki keskustalaisia.

”Historia viittaa”

Reina kertoi maanantaina Iltalehdelle, ettei hän ole vielä hakemustaan jättänyt.

– Mutta asia on kyllä harkinnassa. Luultavasti haen.

Tehtävä on ilmeisesti keskustalle läänitetty?

– No, minä en osaa sitä sanoa. Mutta tietysti historia viittaa tämäntyyppiseen.

Mikä siinä houkuttelee?

– Sehän on kunta-alan edunvalvonnan ykköstehtäviä. Tässä muutoksessa se on mielenkiintoinen tehtävä.

Väheneekö kuntaliiton merkitys, kun Suomeen tulee maakuntahallinto?

– Se muuttuu, mutta en sanoisi että se vähenee.

Kilpailija eduskunnasta?

Työpaikkailmoituksessa ei sentään mainita puoluekannasta mitään. Varatoimitusjohtajalta vaaditaan vahvaa johtamiskokemusta, perehtyneisyyttä kunta-alaan, ylempää korkeakoulututkintoa sekä vuorovaikutus- ja esiintymistaitoa. Reina on varatuomari ja perehtynyt kuntien asioihin edellisissä tehtävissään.

Tehtävä on määräaikainen ja kestää vuoden 2022 loppuun.

Kun Kietäväisen lähtöaikeista Kevaan uutisoitiin, keskustan pää-äänenkannattaja Suomenmaa listasi heti joukon kansanedustaja, joita hyväpalkkainen virka voisi kiinnostaa. Suomenmaan listalle pääsivät Lasse Hautala, Timo V. Korhonen, Mika Lintilä ja Markus Lohi.

Perjantaina selviää, ketkä kaikki ovat varatoimitusjohtajan virkaa hakeneet.